CELEX: 32019D1351
Language: sl
Date: 2019-08-19 00:00:00
Title: Izvedbeni sklep Komisije (EU) 2019/1351 z dne 19. avgusta 2019 o določitvi posebnih pogojev za uvoz mesnih izdelkov in obdelanih želodcev, mehurjev in črev, pridobljenih iz prašičev s poreklom iz Republike Srbije, v Unijo ter njihov tranzit skozi Unijo po pojavu afriške prašičje kuge v navedeni državi ter o spremembi Izvedbenega sklepa 2013/426/EU (notificirano pod dokumentarno številko C(2019) 6174) (Besedilo velja za EGP.)

20.8.2019   
               
               
                  SL
               
               
                  Uradni list Evropske unije
               
               
                  LI 216/1
               
            
         IZVEDBENI SKLEP KOMISIJE (EU) 2019/1351
         z dne 19. avgusta 2019
         o določitvi posebnih pogojev za uvoz mesnih izdelkov in obdelanih želodcev, mehurjev in črev, pridobljenih iz prašičev s poreklom iz Republike Srbije, v Unijo ter njihov tranzit skozi Unijo po pojavu afriške prašičje kuge v navedeni državi ter o spremembi Izvedbenega sklepa 2013/426/EU
         
            
               (notificirano pod dokumentarno številko C(2019) 6174)
            
         
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (1), ter zlasti člena 22(1) in (6) Direktive,
         ob upoštevanju naslednjega:
         
                     (1)
                  
                  
                     Afriška prašičja kuga je zelo nalezljiva in smrtna okužba domačih in divjih prašičev z možnostjo hitrega širjenja, zlasti s proizvodi, pridobljenimi iz okuženih živali in kontaminiranih neživih predmetov. V primeru izbruha afriške prašičje kuge v tretji državi obstaja tveganje, da se povzročitelj bolezni vnese v Unijo z uvozom živih prašičev ali njihovih proizvodov.
                  
               
                     (2)
                  
                  
                     Srbija je 13. avgusta 2019 uradno obvestila Komisijo o potrditvi izbruha afriške prašičje kuge v vaseh Rabrovac (zaselek Šume), Velika Krsna in Kusadak.
                  
               
                     (3)
                  
                  
                     V skladu z Uredbo Komisije (EU) št. 206/2010 (2) izvoz živih prašičev in svežega prašičjega mesa v Unijo za Srbijo ni odobren. Vendar v skladu z Odločbo Komisije 2007/777/ES (3) države članice odobrijo uvoz mesnih izdelkov in obdelanih želodcev, mehurjev in črev v Unijo ter njihov tranzit skozi Unijo. Navedeni izdelki prašičjega izvora se lahko iz Srbije v Unijo uvažajo pod pogojem, da so bili obdelani s posebno obdelavo „D“ v skladu s členom 3 navedene odločbe in delom 2 Priloge II k navedeni odločbi.
                  
               
                     (4)
                  
                  
                     Učinkovitost različnih obdelav proti afriški prašičji kugi je navedena v Prilogi III k Direktivi Sveta 2002/99/ES (4). Toplotna obdelava pri temperaturi najmanj 70 oC, ki jo mora doseči vse meso, kot zahteva posebna obdelava „D“, opisana v delu 4 Priloge II k Odločbi 2007/777/ES, kjer je določeno, da mora med obdelavo mesnega izdelka in obdelanih želodcev, mehurjev in črev vse meso in/ali želodci, mehurji in čreva doseči temperaturo najmanj 70 oC, obdelava surove šunke, sestavljena iz naravne fermentacije in zorenja, pa mora trajati najmanj devet mesecev in dati vrednost Aw največ 0,93 ter vrednost pH največ 6,0, se ne šteje za učinkovito pri odpravljanju tveganja v zvezi z afriško prašičjo kugo v mesnih izdelkih in obdelanih želodcih, mehurjih in črevih.
                  
               
                     (5)
                  
                  
                     Da bi preprečili tveganje vnosa afriške prašičje kuge z uvozom mesnih izdelkov in obdelanih želodcev, mehurjev in črev, pridobljenih iz prašičev s poreklom iz Srbije, je treba zagotoviti, da so navedeni proizvodi učinkovito obdelani za inaktivacijo virusa, ki povzroča to okužbo.
                  
               
                     (6)
                  
                  
                     Zato se uvoz mesnih proizvodov in obdelanih želodcev, mehurjev in črev, ki so sestavljeni iz mesa domačih ali divjih prašičev s poreklom iz Srbije ali jih vsebujejo, lahko odobri le, če so navedeni mesni proizvodi in obdelani želodci, mehurji in čreva obdelani vsaj s posebno obdelavo „C“ iz dela 4 Priloge II k Odločbi 2007/777/ES, ki zahteva, da mora med obdelavo mesnega izdelka in obdelanih želodcev, mehurjev in črev vse meso in/ali želodci, mehurji in čreva doseči temperaturo najmanj 80 oC. Namesto tega bi se lahko uporabila strožja posebna obdelava „B“ iz dela 4, ki zahteva obdelavo v hermetično zaprti posodi do vrednosti F0 tri ali več.
                  
               
                     (7)
                  
                  
                     V Izvedbenem sklepu Komisije 2013/426/EU (5) je določeno, da se vsa vozila, ki so bila uporabljena za prevoz živih živali v tretjo državo ali del ozemlja države, ki jo je prizadela afriška prašičja kuga in je navedena v Prilogi I k navedenemu izvedbenemu sklepu, ali po njej oziroma njem, očistijo in razkužijo po zadnjem raztovarjanju živali ter da se to čiščenje in dezinfekcija ustrezno dokumentirata ob vstopu v Unijo.
                  
               
                     (8)
                  
                  
                     Zaradi pojava afriške prašičje kuge v Srbiji je treba navedeno državo dodati na seznam tretjih držav ali delov njihovega ozemlja v Prilogi I k Izvedbenemu sklepu 2013/426/EU.
                  
               
                     (9)
                  
                  
                     Izvedbeni sklep 2013/426/EU se uporablja do 31. decembra 2019. Vendar pa je treba zaradi neugodnega stanja glede afriške prašičje kuge v državah s seznama v navedenem sklepu ter ob upoštevanju epidemiologije afriške prašičje kuge in ukrepov, ki se v zvezi s to boleznijo uporabljajo v Uniji, podaljšati obdobje uporabe zadevnega sklepa do 31. decembra 2021. Izvedbeni sklep 2013/426/EU bi bilo zato treba ustrezno spremeniti.
                  
               
                     (10)
                  
                  
                     Ukrepi iz tega sklepa so v skladu z mnenjem Stalnega odbora za rastline, živali, hrano in krmo –
                  
               SPREJELA NASLEDNJI SKLEP:
         
            Člen 1
            Države članice odobrijo uvoz mesnih izdelkov in obdelanih želodcev, mehurjev in črev domače prašičje gojene parkljaste divjadi (prašičev) ali divjih prašičev s poreklom iz Srbije v Unijo ter njihov tranzit skozi Unijo, če:
            
                        (a)
                     
                     
                        so taki izdelki obdelani s posebno obdelavo „C“ ali „B“, kot sta opredeljeni v delu 4 Priloge II k Odločbi 2007/777/ES, ter
                     
                  
                        (b)
                     
                     
                        države članice zagotovijo, da le pošiljke takih izdelkov, ki ustrezajo zahtevam vzorca spričevala o zdravstveni ustreznosti in veterinarskega spričevala:
                        
                                    (i)
                                 
                                 
                                    iz Priloge III k Odločbi 2007/777/ES, se uvozijo v Unijo,
                                 
                              
                                    (ii)
                                 
                                 
                                    iz Priloge IV k navedeni odločbi, vstopijo v Unijo in so namenjene v tretjo državo nemudoma po tranzitu ali po skladiščenju v skladu s členom 12(4) ali členom 13 Direktive 97/78/ES (6) in niso namenjene uvozu v Skupnost, ter
                                 
                              
                  
                        (c)
                     
                     
                        take pošiljke spremlja ustrezno spričevalo, ki dokazuje skladnost z zahtevano posebno obdelavo iz točke (a), ki ga je pravilno izpolnil in podpisal uradni veterinar tretje države odpošiljanja.
                     
                  
         
            Člen 2
            Izvedbeni sklep 2013/426/EU se spremeni:
            
                        (1)
                     
                     
                        člen 4a se nadomesti z naslednjim:
                        
                           „Člen 4a
                           Ta sklep se uporablja do 31. decembra 2021.“
                        
                     
                  
                        (2)
                     
                     
                        v Prilogi I se za besedo „Rusija“ vstavi beseda „Srbija“.
                     
                  
         
            Člen 3
            Ta sklep se uporablja do 31. decembra 2021.
         
         
            Člen 4
            Ta sklep je naslovljen na države članice.
         
         
            V Bruslju, 19. avgusta 2019
            
               
                  Za Komisijo
               
               Vytenis ANDRIUKAITIS
               
                  Član Komisije
               
            
         
         
            (1)  UL L 24, 30.1.1998, str. 9.
         
            (2)  Uredba Komisije (EU) št. 206/2010 z dne 12. marca 2010 o seznamih tretjih držav, njihovih ozemelj ali delov, iz katerih se odobri vnos nekaterih živali in svežega mesa v Evropsko unijo, ter o zahtevah za izdajo veterinarskih spričeval (UL L 73, 20.3.2010, str. 1).
         
            (3)  Odločba Komisije 2007/777/ES z dne 29. novembra 2007 o pogojih v zvezi z zdravstvenim varstvom živali in javnozdravstvenim varstvom ter vzorcih spričeval za uvoz iz tretjih držav nekaterih mesnih izdelkov in obdelanih želodcev, mehurjev in črev za prehrano ljudi in o razveljavitvi Odločbe 2005/432/ES (UL L 312, 30.11.2007, str. 49).
         
            (4)  Direktiva Sveta 2002/99/ES z dne 16. decembra 2002 o predpisih v zvezi z zdravstvenim varstvom živali, ki urejajo proizvodnjo, predelavo, distribucijo in uvoz proizvodov živalskega izvora, namenjenih prehrani ljudi (UL L 18, 23.1.2003, str. 11).
         
            (5)  Izvedbeni sklep Komisije 2013/426/EU z dne 5. avgusta 2013 o ukrepih za preprečevanje vnosa v Unijo virusa afriške prašičje kuge iz nekaterih tretjih držav ali delov ozemlja tretjih držav, v katerih je potrjena prisotnost navedene bolezni, in razveljavitvi Sklepa 2011/78/EU (UL L 211, 7.8.2013, str. 5).
         
            (6)  Direktiva Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (UL L 24, 30.1.1998, str. 9).